b'\n_START_ARTICLE_\nHodi\xc5\xa1e\n_START_SECTION_\nZemljepisna lega\n_START_PARAGRAPH_\nNaselje Hodi\xc5\xa1e le\xc5\xbei okoli 1,5 km severovzhodno od Hodi\xc5\xa1kega jezera ter okoli 15 km zahodno od Celovca.\n_START_SECTION_\nDanes\n_START_PARAGRAPH_\nPrebivalstvo dela v industriji in upravi, v kmetijstvu in gozdarstvu ter turizmu. V ob\xc4\x8dini je preko 50 turisti\xc4\x8dnih obratov s preno\xc4\x8di\xc5\xa1\xc4\x8di, preko 200 zasebnih sob in ob jezeru 11 kampov. V kraju je dvojezi\xc4\x8dna \xc5\xa1ola in slovenski kulturni dom postavljen 1927. Slovensko prosvetno dru\xc5\xa1tvo Zvezda deluje od leta 1904, leta 1903 pa je pri\xc4\x8dela poslovati slovenska hranilnica in posojilnica. Bogoslu\xc5\xbeje se opravlja tudi v slovenskem jeziku.\n_START_SECTION_\nUmetnostni spomeniki\n_START_PARAGRAPH_\nNa obre\xc5\xbeju Hodi\xc5\xa1kega jezera so bili odkrili sledovi mosti\xc5\xa1\xc4\x8darske naselbine. Kraj se prvi\xc4\x8d omenja 1150 kot Chodesach, dana\xc5\xa1nja \xc5\xbeupnjijska cerkev sv. Jurija in Jerneja pa 1202. Cerkev je v tlorisu \xc5\xa1e ohranila zna\xc4\x8daj romanske triladijske bazilike z vzhodnim zvonikom, gotika pa mu je dodala tristrano sklenjen prezbiterij. Ob barokizaciji okoli 1730 so cerkvi prizidali stranski kapeli, kri\xc5\xbeno rebrasti obok prezbiterija pa zakrili s \xc5\xa1tukaturo. Ve\xc4\x8dina opreme je baro\xc4\x8dna. Na ju\xc5\xbeni zunanji steni sta vzidana romanski nagrobnik in predromanska kamnita plo\xc5\xa1\xc4\x8da z vklesano risbo stoje\xc4\x8de \xc4\x8dlove\xc5\xa1ke figure z dvignjenimi rokami, pri kateri je glava nadome\xc5\xa1\xc4\x8dena s kri\xc5\xbenim nimbom. Izjemeni kiparski spomenik \xc5\xbee pokristjanjene Karantanije predstavlja Kristusa ali morda kompleksnej\xc5\xa1i kristolo\xc5\xa1ki simbol.'